Haaganpuron 20-vuotisen tarkkailujakson suurin ja ensimmäinen alajuoksun kutupaikat ohittanut, Keskuspuiston puolelle kiihkeästi pyrkivä 77 cm emotaimen on kohdannut loppunsa. Pirkoksi nimetty pioneeri vietti elämänsä viimeiset 2,5 viikkoa Hämeenlinnanväylän alittavassa pimeässä, kolkossa 600-metrisessä putkessa. Isokin arvokala on pieni ihmisten rakentamien kulkuesteiden edessä; Pirkko-taimenen nousun alkukotiinsa Maunulan/Pirkkolan puronhaaroille pysäytti putken pään kalterit, joiden välistä isokokoinen naaras ei päässyt jatkamaan matkaansa puron yläjuoksua kohti. Muitakin haasteita toki olisi ollut edessä, mutta Pirkon kohtaloksi tuli nujertua tämän nousuesteen edessä. Pirkko ei saanut hoidettua tehtäväänsä Keskuspuiston luonnonkantaisten taimenien suvun jatkamisessa. Se on kuitenkin Haaganpuron ensimmäinen nimen saanut taimen, jonka tarina toivon mukaan auttaa meitä ihmisiä kehittämään kaupungin puroja sellaisiksi, että niissä voi elää taimenet ja muut vedenelävät. Pirkko on siirtynyt osaksi luonnon kiertokulkua. Me siirrämme ajatukset Pirkosta Taimin ja Maunon tuleviin jälkeläisiin. Ja jatkamme työtämme.